คือหนูเป็นประจำเดือนนาน บางทีนานเป็นเดือน บางทีทั้งเดือนไม่มาเลย ส่วนตอนนี้เป็นอยู่เป็นเกือบจะเป็นเดือนแล้วค่ะแต่ไม่มีปวดท้องอะไรค่ะ เคยไปตรวจภายในเมื่อต้นปี61 บอกไม่เป็นอะไรแต่ให้ลดน้ำหนักเพราะเราอ้วน น้ำหนัก85 สูง163 แล้วก็ให้ยาปรับฮอร์โมนมาทาน ประจำเดือนก็หาย พอนั้นไม่กี่เดือนก็กลับมาเป็นอีก แบบนี้ใช่เพราะเราอ้วนหรือว่าเสี่ยงจะเป็นซีสหรือเปล่าค่ะ ขอบค่ะ
สวัสดีค่ะ การที่มีประจำเดือนมานานเป็นเดือน รวมถึงบางทีหายไปทั้งเดือน หากไม่ได้เกิดจากมีการตั้งครรภ์ที่ผิดปกติอยู่ สาเหตุก็ได้แก่1. การทำงานผลิตฮอร์โมนของรังไข่ผิดปกติ เช่น กลุ่มอาการที่มีถุงน้ำจำนวนมากในรังไข่ (PCOS) โดยผู้ที่เป็นโรคนี้มักจะมีรูปร่างอ้วน ผิวมัน มีสิวเยอะ และมีขนดกมากกว่าผู้หญิงทั่วไป และมักจะทำให้มีอาการขาดประจำเดือนหลายเดือน แล้วตามด้วยการมีประจำเดือนมานาน2. มีโรคที่มดลูก เช่น เนื้องอกมดลูก เยื่อบุโพรงมดลูกเจริญผิดที่ เยื่อบุโพรงมดลูกหนาตัวผิดปกติ มะเร็งเยื่อบุโพรงมดลูก มะเร็งปากมดลูก เป็นต้น ซึ่งหากเคยตรวจภายในแล้ว ไม่พบความผิดปกติ ก็ไม่น่าใช่สาเหตุค่ะ3. มีโรคในระบบอื่นๆ เช่น มีภาวะเกร็ดเลือดต่ำ เกร็ดเลือดทำงานผิดปกติ ภาวะไทรอยด์ฮอร์โมนผิดปกติ เป็นต้นหากเคยไปพบสูติ-นรีแพทย์แล้ว และเมื่อทานยาปรับฮอร์โมน ประจำเดือนที่ออกนานได้หายไป ก็แสดงว่าน่าจะเกิดจากการที่รังไข่ทำงานผิดปกติได้ ซึ่งการมีน้ำหนักตัวมาก ก็อาจเป็นสาเหตุได้ เนื่องจากคนอ้วนมีเซลล์ไขมันจำนวนมาก ซึ่งเซลล์ไขมันสามารถสร้างฮอร์โมนเอสโตรเจนได้ในปริมาณเล็กน้อย เมื่อมีปริมาณมากเกิน จึงกระทบต่อการหลั่งฮอร์โมนเพศที่ปกติได้สำหรับช็อกโกแลตซีสต์นั้น มักจะทำให้มีอาการปวดท้องประจำเดือนมาร่วมด้วย นอกจากนี้ หากได้ตรวจภายในไปแล้ว ไม่พบความผิดปกติ ก็ไม่น่าใช่ค่ะหากหลังนั้น ประจำเดือนได้กลับมาเป็นนานอีก ก็ควรกลับไปพบสูติ-นรีแพทย์เพื่อรับยาปรับฮอร์โมนทานอีก ไม่ควนปล่อยให้มีเลือดไหลต่อเนื่องนานๆ เพราะจะทำให้เกิดภาวะโลหิตจางตามมาได้ค่ะ